กมธ.เชิญโต้งแจงเบิกจ่ายงบปี55ล่าช้า
กมธ.ชี้งบปี 55 เบิกใช้ไม่ถึง 10% ลั่นสัปดาห์หน้าเชิญโต้งแจงความล่าช้า
20 มิ.ย. 2555

กมธ.ชี้งบปี 55 เบิกใช้ไม่ถึง 10% ลั่นสัปดาห์หน้าเชิญโต้งแจงความล่าช้า
นายธนิตพล ไชยนันทน์ สส.ตาก พรรคประชาธิปัตย์  ในฐานะประธานคณะกรรมาธิการ(กมธ.)อติดตามการบริหารงบประมาณ สภาผู้แทนราษฎร เปิดเผยภายหลังการประชุม ว่า จากการติดตามการเบิกง่ายงบประมาณประจำปีงบประมาณ 2555 พบว่า มีปัญหาในการเบิกจ่ายงบประมาณ โดยเฉพาะในส่วนของงบประมาณจังหวัดและกลุ่มจังหวัดที่พบว่ามีประมาณ 10-20 จังหวัด มีการเบิกจ่ายงบไม่ถึง 10% ของงบประมาณที่ได้รับไป 
โดยเรื่องนี้ทางสำนักงบประมาณชี้แจงว่าได้โอนเงินให้กับจังหวัดและกลุ่มจังหวัดเป็นที่เรียบร้อยแล้ว ปัญหาที่เกิดขึ้นคือยังไม่มีการประมูล จัดซื้อจัดจ้าง เนื่องจากผู้รับเหมาไม่มารับงาน เพราะผู้รับเหมาส่วนใหญ่มุ่งไปรับงานในงบเงินกู้แก้ปัญหาน้ำท่วม 3.5 แสนล้านบาท เนื่องจากเป็นการจัดซื้อจัดจ้างด้วยวิธีพิเศษ โดยไม่ต้องมีการประมูลงานแข่งขัน ทำให้ผู้รับเหมาวิ่งไปรับงานตรงนี้ก่อน 
ขณะที่ งบจังหวัดนั้นได้งานชัวร์ๆอยู่แล้ว  ซึ่งปัญหาที่จะตามมาคือจะส่งผลให้งบประมาณปี 55 เบิกจ่ายล่าช้าไปอีก 6-8 เดือน อีกทั้ง ในการปรระชุมคณะกรรมาธิการ (กมธ.) วิสามัญพิจารณาร่างพ.ร.บ.งบประมาณรายจ่ายประจำปีงบประมาณปี 2556 พบว่า รัฐบาลได้กันเงินเหลื่อมปีไว้ค่อนข้างมาก คาดว่ากว่าจะใช้งบประมาณปี 55 หมดก็เป็นช่วงปลายปีหรือต้นปีหน้า ถึงจะเริ่มใช้งบประมาณปี 56 ได้
อย่างไรก็ตาม สัปดาห์หน้ากมธ.จะเชิญนายกิตติรัตน์ ณ ระนอง รองนายกรัฐมตรี และรมว.คลัง ในฐานะประธานคณะกรรมการติดตามเร่งรัดการใช้จ่ายงบประมาณภาครัฐ มาชี้แจงเกี่ยวกับการเบิกจ่ายงบประมาณล่าช้า และจะตรวจสอบว่ามีข้าราชการ นักการเมือง เข้ามาเกี่ยวข้องและวิ่งเต้นกับการฮั้วประมูลในการโครงการแก้ปัญหาน้ำท่วม 3.5 แสนล้านบาท หรือไม่
นอกจากนี้ คณะอนุกรรมาธิการฯที่ดูแลการจัดซื้อจัดจ้างช่วงน้ำท่วมพบว่างบประมาณ 3.5 แสนล้านบาท ได้ทยอยจ่ายเงินให้กับผู้รับเหมาแล้ว แต่ติดช่วงฤดูฝนไม่สามารถทำงานได้เสร็จตามกำหนด ตนจึงเห็นว่าควรให้ยกเลิกวิธีการจัดซื้อจัดจ้างด้วยวิธีพิเศษ และหันมาประกวดราคาด้วยวิธีปกติแทน